钦定古今图书集成/理学汇编/学行典/第134卷 > 二程子全书 > 《愍骚》晋·挚虞
## 钦定古今图书集成/理学汇编/学行典/第134卷 > 二程子全书 > 《愍骚》晋·挚虞

盖明哲之处身，固度时以进退，泰则虑志于宇宙，否
则澄神于幽昧，摛之莫救其外，亟之罔识其内，顺阴
阳以潜跃，岂凝滞乎一概

《列子说符》篇：鲁施氏有二子，其一好学，其一好兵。好
学者以术干齐侯，齐侯纳之，以为诸公子之傅。好兵
者之楚，以法干楚王，王悦之，以为军正，禄富其家，爵
荣其亲。施氏之邻人孟氏，同有二子，所业亦同，而窘
于贫，羡施氏之有，因从请进趋之方。二子以实告孟
氏。孟氏之一子之秦，以术干秦王，秦王曰：“当今诸侯
力争，所务，兵食而已。若用仁义治吾国，是灭亡之道。”
遂宫而放之。其一子之卫，以法干卫侯。卫侯曰：“吾弱
国也，而摄乎大国之闲，大国吾事之，小国吾抚之，是
求安之道。若赖兵权，灭亡可待矣。若全而归之，适于
他国，为吾之患不轻矣。”遂刖之而还诸鲁。既反，孟氏
之父子叩胸而让施氏。施氏曰：“凡得”时者昌，失时者
亡，子道与吾同而功与吾异，失时者也，非行之谬也。
且天下理无常，是事无常，非先日所用，今或弃之，今
之所弃，后或用之，此用与不用，无定是非也。投隙抵
时，应事无方，属乎智，智苟不足，使君博如孔丘，术如
吕尚，焉往而不穷哉。孟氏父子舍然无愠容，曰：“吾知
之矣，子勿重言。”

《唐书徐旷传》：旷字文远。李密入东都，世充给稍异等，
而文远见辄先拜。或问：“‘君踞见李密而下王公，何耶’？
答曰：‘密君子，能受郦生之揖。世充小人，无容故人义
相时而动可也’。”

《关尹子九药》篇：“古今之俗不同，东西南北之俗又不
同，至于一家一身之善又不同，吾岂执一豫格后世
哉，惟随时同俗，先机后事，捐忿塞欲，简物恕人，权其
轻重而为之，自然合神不测，契道无方。”

《抱朴子博喻》篇：“虎豹不能搏噬于波涛之中，螣蛇不
能登凌于不雾之日。挚雉兔则鸾凤不及鹰鹞，引耕
犁则龙麟不逮双峙。故武夫勇士，无用乎晏如之世；
硕生逸才，不贵乎力竞之运。”

《广譬》篇：“人才无定珍，器用无常道，进趋者以适世为
奇，役御者以合时为妙。故元冰结则五明捐，隆暑至
则裘炉退，高鸟聚则良弓发，狡兔多则卢鹊走，干戈
兴则武夫奋，《韶夏》作则文儒起。”

常制不可以待变化，一途不可以应无方，刻船不可
以索遗剑，胶柱不可以谐清音。故翠盖不设于晴朗，
朱轮不施于涉川，味淡则加之以盐，沸溢则增水而
灭火。

《两同书同异》篇：“明者徐视而审听，高居而远望也，随
时之宜，唯变所适，因其可同而与之同矣，因其可异
而与之异矣。”

《蜩笑偶言》：“猩红之罽，狐白之裘，盛夏被之，不若𫄨绤
之便也。文茵之车，朱幩之马，临流乘之，不若颿繂之
利也。故曰：‘虑善以动，动惟厥时。动违其时，虽善奚益。